钦定古今图书集成/方舆汇编/职方典/第1500卷 > 《鹤庆西龙潭记》前人
## 钦定古今图书集成/方舆汇编/职方典/第1500卷 > 《鹤庆西龙潭记》前人

鹤庆有水曰“西龙潭”，出郡西覆盆山，或曰“龙潜焉”，故
名。东溉诸村屯。岁七月九日，郡守率吏民祀潭神，遍
望境内山川，筑室于南山之椒，修祀所也。府治前故
艰水，正德元年，耆民杨寿延议开渠引水，知府刘玨
允其议。乃于潭之东南开二渠：一至府前，曰南清渠；
一至坡头邑，曰“北清渠。”民利之。然东灌诸村者，水犹
艰农时。上流专其利，而下流后时弗艺。嘉靖四年，予
谪守鹤庆，明年秋，率故事礼神毕，佥以乏水告。予乃
陟降原隰，视潭之下，山势环抱，曰：“是可。”因筑堤以潴
水。又顾山形顿而复起，三台隐然临于潭浒，曰：“兹惟
山水之交，风气攸萃，可以祠。”询于众，二三耆旧外，盗
种其地，及上流者，阻之。予曰：“疑事无成，吾计决矣。”乃
令计亩程工，筑堤障水，以千户李璝，百户王翰、王镇，
驿丞周寅，耆民杨寿延、张定董其役。以十一月辛巳
始事，正月戊戌告成。故西龙潭为上潭，东北为石闸
以通流，曰普利闸。分一小闸，曰涓流闸。别出新开之
潭为下潭，名曰龙宝。深二丈馀，周五百馀丈，堤曰万
年。高一丈有五尺，阔二丈，长六十有一丈，为石闸以
蓄泄，曰“永固”；阔五尺，下为石池，池下之闸曰“会济。”东
分一小闸曰波流，山故为金灯，改曰“秀台。”建祠于中
台曰“礼神。”移改室于南台曰“斋明。”建亭于此台曰“偕
乐。”守御指挥赵增建亭于右北小台曰观澜。山下为
坊曰“秀台龙宝”，右神利民。既成，明年春夏之交，莳秧
者水真足。古所谓“民不可与虑始，而可与乐成”，信夫。
予惧后之有争也，因定蓄泄之法，溉田之次以示后
云。